b'\n_START_ARTICLE_\nRadu Korne\n_START_SECTION_\nBiografie\n_START_PARAGRAPH_\nS-a n\xc4\x83scut \xc3\xaen Bucure\xc8\x99ti, \xc3\xaentr-o veche familie boiereasc\xc4\x83. Numele se pronun\xc8\x9ba "Cornea", dar generalul \xc8\x9binea mult la vechea scriere a cronicilor: Korn\xc3\xa9._NEWLINE_\xc3\x8en 1913 se \xc3\xaenscrie la \xc8\x98coala de Ofi\xc8\x9beri de Cavalerie din T\xc3\xa2rgovi\xc8\x99te pe care o absolv\xc4\x83 la 15/28 iunie 1915, primind gradul de sublocotenent. \xc3\x8en 1921 urmeaz\xc4\x83 cursurile \xc8\x98colii Superioare de R\xc4\x83zboi, pe care le absolv\xc4\x83 \xc3\xaen 1923. Se specializeaz\xc4\x83 \xc3\xaen Fran\xc8\x9ba, la \xc8\x98coala de Cavalerie de la Sammur (1925-1926). Dup\xc4\x83 \xc3\xaentoarcerea \xc3\xaen \xc8\x9bar\xc4\x83 este numit instructor de c\xc4\x83l\xc4\x83rie \xc8\x99i profesor de tactic\xc4\x83 a cavaleriei la \xc8\x98coala Special\xc4\x83 de Cavalerie de la Sibiu.\n_START_SECTION_\nPrimul R\xc4\x83zboi\n_START_PARAGRAPH_\nA participat la primul r\xc4\x83zboi mondial cu Regimentul 4 Ro\xc8\x99iori "Regina Maria". \xc3\x8en 1917 este promovat locotenent. _NEWLINE_S-a distins \xc3\xaen timpul celei de-a doua b\xc4\x83t\xc4\x83lii de la Oituz, \xc3\xaen timpul atacului de pe 31 iulie/13 august 1917 asupra Dealului Tarapan, comand\xc3\xa2nd o sec\xc8\x9bie de mitraliere \xc3\xaen zona cotei 703. \xc3\x8engropat de explozia unui proiectil de 150 mm., a r\xc4\x83mas \xc3\xaen prima linie, fiind r\xc4\x83nit opt zile mai t\xc3\xa2rziu. Pentru eroismul de care a dat dovad\xc4\x83 a fost decorat cu "Ordinul Mihai Viteazul" clasa a III-a, fiind printre pu\xc8\x9binii generali rom\xc3\xa2ni din al doilea r\xc4\x83zboi mondial care au c\xc3\xa2\xc8\x99tigat aceast\xc4\x83 distinc\xc8\x9bie \xc3\xaen prima linie \xc3\xaen Primul R\xc4\x83zboi._NEWLINE_A participat \xc8\x99i la campania din Ungaria, \xc3\xaen calitate de comandant al Escadronului 2 \xc8\x99i apoi al Grupului de Mitraliere.\n_START_SECTION_\nParticiparea la Al Doilea R\xc4\x83zboi Mondial\n_START_PARAGRAPH_\n\xc3\x8enceputul r\xc4\x83zboiului l-a g\xc4\x83sit la comanda Regimentului 6 Ro\xc8\x99iori Purtat din Brigada 5 Cavalerie, care ac\xc8\x9biona \xc3\xaen Nordul Moldovei._NEWLINE_Spre deosebire de marea majoritate a trupelor rom\xc3\xa2ne care au intrat efectiv \xc3\xaen lupt\xc4\x83 pe 3 iulie 1941, Regimentul 6 Ro\xc8\x99iori a \xc3\xaenceput r\xc4\x83zboiul chiar de pe 22 iunie, c\xc3\xa2nd Escadronul 3 a cucerit cazematele de pe Dealulul Bobeica. Colonelul Korne s-a f\xc4\x83cut repede remarcat prin calit\xc4\x83\xc8\x9bile sale. Pe 29 iulie a fost constituit Deta\xc8\x99amentul Col. Radu Korne din Regimentul 6 Ro\xc8\x99iori care avea \xc3\xaen compunere 3 escadroane mecanizate \xc8\x99i o sec\xc8\x9bie de artilerie de munte. La \xc3\xaenceputul lunii august a fost atins Bugul, urm\xc3\xa2nd \xc3\xaenaintarea spre Nipru._NEWLINE_La 25 septembrie, a \xc3\xaenfruntat puternica ofensiv\xc4\x83 a armatelor 9 \xc8\x99i 18 sovietice. Brigada 5 Cavalerie a fost atacat\xc4\x83 de for\xc8\x9be mult superioare \xc3\xaen zona Akimovka, Regimentul 6 Ro\xc8\x99iori reu\xc8\x99ind s\xc4\x83 se men\xc8\x9bin\xc4\x83 pe pozi\xc8\x9bii. Colonelul Korne a fost decorat cu Ordinul \xe2\x80\x9eMihai Viteazul\xe2\x80\x9d clasa II-a \xe2\x80\x9epentru energia \xc8\x99i bravura excep\xc8\x9bional\xc4\x83 cu care a condus Regimentul s\xc4\x83u \xc3\xaen cursul luptelor dela Akimowka, reu\xc8\x99ind ca \xc3\xaen ziua de 26 Septemvrie 1941 s\xc4\x83 r\xc4\x83stoarne atacul inamic, sv\xc3\xa2rlind for\xc8\x9bele sovietice spre Nord Est, dincolo de vechea pozi\xc8\x9bie a Brigadei. \xc3\x8en zilele urm\xc4\x83toare, rezist\xc4\x83 cu b\xc4\x83rb\xc4\x83\xc8\x9bie la toate atacurile inamice r\xc4\x83m\xc3\xa2n\xc3\xa2nd neclintit pe pozi\xc8\x9bie\xe2\x80\x9d._NEWLINE_Deoarece generalul von Manstein avea nevoie de trupe care s\xc4\x83 se deplaseze rapid dup\xc4\x83 p\xc4\x83trunderea \xc3\xaen Peninsula Crimeea, a fost organizat Deta\xc8\x99amentul Mecanizat Colonel Korne format din: Regimentele 6 \xc8\x99i 10 Ro\xc8\x99iori Purta\xc8\x9bi, un batalion anti-tanc, Divizionul 54 Artilerie Grea Moto \xc8\x99i o companie de motocicli\xc8\x99ti._NEWLINE_Pe 5 mai 1942, Deta\xc8\x99amentul Korne a primit ordinul s\xc4\x83 se deplaseze la Feodosia unde urma s\xc4\x83 intre \xc3\xaen subordinea Brig\xc4\x83zii Groddek._NEWLINE_Ac\xc8\x9biunea Brig\xc4\x83zii Groddek, \xc8\x99i implicit a Deta\xc8\x99amentului Korne, care reprezenta majoritatea trupelor sale, a fost hot\xc4\x83r\xc3\xa2toare, dup\xc4\x83 cum recuno\xc8\x99tea \xc8\x99i generalul von Manstein._NEWLINE_Datorit\xc4\x83 situa\xc8\x9biei periculoase create la Divizia 3 Munte \xc3\xaen urma e\xc8\x99ecului ofensivei acesteia, pe 26 septembrie 1942, colonelul Korne a fost numit temporar la conducerea acesteia._NEWLINE_Pe 23 noiembrie 1942, colonelul Korne retr\xc4\x83g\xc3\xa2ndu-\xc8\x99i oamenii spre Korobkin \xc8\x99i apoi spre Kotelnikovo, a stabilit o nou\xc4\x83 linie de ap\xc4\x83rare \xc3\xaen zona Dorganof \xc8\x99i Sarnutovski, pe care a \xc8\x9binut-o p\xc3\xa2n\xc4\x83 la 4 decembrie, c\xc3\xa2nd divizia s-a repliat spre Pimen Cerni. A luat parte la "Opera\xc8\x9biunea Wintergewitter" - \xc3\xaencercarea de despresurare a Armatei 6 germane; \xc3\xaencercarea a e\xc8\x99uat, iar de pe 26 decembrie 1942 a \xc3\xaenceput retragerea general\xc4\x83, cavaleri\xc8\x99tii rom\xc3\xa2ni fiind \xc3\xaencontinuu h\xc4\x83r\xc8\x9bui\xc8\x9bi de tancurile sovietice. Pe 7 ianuarie a trecut Donul \xc8\x99i \xc8\x99i-a continuat drumul spre \xc8\x9bar\xc4\x83, unde a ajuns pe 4 aprilie 1943._NEWLINE_Pentru modul \xc3\xaen care a comandat Divizia 8 Cavalerie \xc3\xaen momentele grele din noiembrie-decembrie 1942 \xc8\x99i pentru ac\xc8\x9biunile din prim\xc4\x83vara \xc8\x99i vara aceluia\xc8\x99i an, Radu Korne a fost decorat cu Crucea de Cavaler a Crucii de Fier \xc8\x99i a fost promovat la gradul de general de brigad\xc4\x83._NEWLINE_Din aprilie 1944 a fost numit la comanda celei mai puternice unit\xc4\x83\xc8\x9bi rom\xc3\xa2ne\xc8\x99ti: Divizia 1 Blindat\xc4\x83 "Rom\xc3\xa2nia Mare"._NEWLINE_Dup\xc4\x83 declan\xc8\x99area ofensivei sovietice pe 20 august 1944, Divizia 1 Blindat\xc4\x83 a intrat \xc3\xaen lupt\xc4\x83 la sud de Bahlui. _NEWLINE_A condus Divizia 1 Blindate \xe2\x80\x9eRom\xc3\xa2nia Mare\xe2\x80\x9d \xc3\xaen ultima \xc8\x99i cea mai mare b\xc4\x83t\xc4\x83lie de blindate de pe teritoriul Rom\xc3\xa2niei (Scob\xc3\xa2l\xc8\x9beni, 20 august 1944). Pe 23 august a constituit o pozi\xc8\x9bie defensiv\xc4\x83 la nord de Roman, \xc3\xaentre Siret \xc8\x99i Moldova, unde l-a g\xc4\x83sit armisti\xc8\x9biul cu Alia\xc8\x9bii._NEWLINE_Dup\xc4\x83 \xc3\xaenceperea ofensivei contra trupelor germane \xc8\x99i ungare \xc3\xaen Transilvania, generalul Korne a cerut s\xc4\x83 i se dea o comand\xc4\x83 pe front, dar a fost refuzat. A fost pus la dispozi\xc8\x9bia Ministerului de R\xc4\x83zboi pe 20 septembrie, iar pe 21 octombrie 1944 a fost arestat la cererea Comisiei sovietice pentru aplicarea armisti\xc8\x9biului \xc8\x99i \xc3\xaenchis la Comandamentul Militar al Capitalei. _NEWLINE_\xc3\x8en leg\xc4\x83tur\xc4\x83 cu arestarea sa a declarat: \xe2\x80\x9eAm fost arestat, \xc3\xaentr-o sear\xc4\x83, ca un borfa\xc8\x99 de r\xc3\xaend..."_NEWLINE_Arestarea fusese decis\xc4\x83 prin ordinul Ministrului de R\xc4\x83zboi, generalul Mihail Racovi\xc8\x9b\xc4\x83, care-i \xc8\x99tia bine faptele de arme, dar un alt coleg, generalul Constantin S\xc4\x83n\xc4\x83tescu, \xc8\x98eful al Marelui Stat Major, a intervenit pe l\xc3\xa2ng\xc4\x83 generalul Vinogradov pentru eliberarea sa, al\xc4\x83turi de cei arunca\xc8\x9bi pe nedrept \xc3\xaen \xc3\xaenchisoare. Eliberat pe 6 februarie 1945, a fost pus sub stare de arest la domiciliu._NEWLINE_\xc3\x8entre 1945-1946 a fost cercetat de Tribunalul Poporului, dar a fost g\xc4\x83sit nevinovat. A fost arestat \xc3\xaens\xc4\x83 pe 24 martie 1948 pentru "uneltire contra siguran\xc8\x9bei statului", fiind \xc3\xaenchis la Jilava. Pe 18 aprilie 1949 starea s\xc4\x83n\xc4\x83t\xc4\x83\xc8\x9bii sale s-a agravat \xc8\x99i a fost dus la Spitalul Central nr. 1 V\xc4\x83c\xc4\x83re\xc8\x99ti, unde a decedat, cu diagnosticul de neoplasm pulmonar, pe 28 aprilie, la ora 13._NEWLINE_Justi\xc8\x9bia comunist\xc4\x83 nu era \xc3\xaens\xc4\x83 mul\xc8\x9bumit\xc4\x83. Post-mortem s-a \xc3\xaencercat confiscarea averii sale, pe care \xc3\xaens\xc4\x83 nu o avea. _NEWLINE_A fost \xc3\xaenmorm\xc3\xa2ntat \xc3\xaen Cimitirul Eternitatea din Ia\xc8\x99i.'